Nézőpont: a Fidesz népszerűbb, mint az egész ellenzék együtt | BAON
Közvélemény-kutatás 2018. 10. 01. 15:45
A szeptemberi közvélemény-kutatási adatok alapján az összesen 21 kiosztható mandátumból a Fidesz-KDNP 13-at szerezne meg egy most vasárnap tartandó európai parlamenti választáson, ami több, mint a megszerezhető helyek 60 százaléka.
A Fidesz-KDNP népszerűbb, mint a teljes ellenzék együttvéve; több mint a 60 százalékát kapná a kiosztható mandátumoknak egy most vasárnap tartandó európai (EP) választáson – közölte legfrissebb közvélemény-kutatása alapján a Nézőpont Intézet hétfőn.
A biztos szavazók preferenciája alapján a Fidesz-KDNP listás választási eredménye 52 százalék, a Jobbiké 18 százalék, az MSZP-Párbeszéd és a DK egyaránt 8-8 százalék lenne. A Fidesz tehát kissé javítana az április 8-ai választási eredményén, a Jobbik és az MSZP-P viszont rontana. Az LMP 5 százalékkal épphogy bejutna egy most vasárnap választott Országgyűlésbe. A 4-ről 3 százalékos listás eredményre visszaeső Momentum és a 2-ről 3 százalékra erősödő Kétfarkú Kutyapárt viszont nem – ismertette közvélemény-kutatásának eredményét a Nézőpont.
A szeptemberi közvélemény-kutatási adatok alapján az összesen 21 kiosztható mandátumból a Fidesz-KDNP 13-at szerezne meg egy most vasárnap tartandó európai parlamenti választáson, ami több, mint a megszerezhető helyek 60 százaléka. Ezzel akár „Európa legsikeresebb pártja is lehet” – emelték ki.